આવો જ એક અધિકારી ડૉ. સોપે, ક્રેકોવની એસએસની જેલ અને પોમોર્સ્કામાં આવેલી એસએસની પોતાની કોર્ટમાં કામ કરતો હતો. એક વખત એક પોલિશ સંદેશાવાહક મારફતે તેણે શિન્ડલરને જાણ કરી કે તેને હેર શિન્ડલર સાથે એક સોદો કરવામાં રસ હતો. મોન્ટેલ્યુપિકની જેલમાં શ્રીમતી હેલેન શિન્ડલર નામની એક સ્ત્રી હતી. ડૉ. સોપ જાણતો હતો કે એ સ્ત્રી ઓસ્કરના સગપણમાં ન હતી, પરંતુ તેના પતિએ એમેલિયામાં થોડી રકમનું રોકાણ કર્યું હતું. તેની પાસેના આર્યન દસ્તાવેજો શંકાસ્પદ હતા. ડૉ. સોપે ઓસ્કરને એવું કહેવાની જરૂર ન હતી બનાવટી દસ્તાવેજોને કારણે શ્રીમતી શિન્ડલરને ‘ચોજુઆ ગોરકા’ જતી ટ્રકમાં ચડાવી દેવામાં આવે તેવી શક્યતા હતી! પરંતુ તેણે એટલું જણાવ્યું, કે ઓસ્કર જો અમુક રકમ આપવા તૈયાર હોય, તો પોતે એવું તબીબી પ્રમાણપત્ર લખી આપવા તૈયાર હતા, કે શ્રીમતી શિન્ડલરની પરિસ્થિતિ જોતાં તેમને હંમેશા માટે બોહેમિયાના મેરિનબેદ ખાતે સારવાર લેવા માટે રજા આપવામાં આવે.